18/04/2016 | Administración LocalMunicipal
Brión
Corrección de erros do anuncio 2016/2467 publicado no Boletín Oficial da Provincia número 67 do 11 de abril de 2016, relativo a “Aprobación definitiva da Ordenanza fiscal reguladora da taxa pola utilización dos servizos da Escola Infantil Municipal”

Producidos erros na inserción do anuncio 2016/2467 publicado no Boletín Oficial da Provincia número 67 do día 11 de abril de 2016, relativo a “Aprobación definitiva da Ordenanza fiscal reguladora da taxa pola utilización dos servizos da Escola Infantil Municipal do Concello”, no que se publicaron de maneira incorrecta as taboas de precios e tarifras nas páxinas 2 e 3; publícase de novo o anuncio íntegramente como corrección de erros: “. EDICTO. Elevado a definitivo o acordo provisional do Pleno de data 17.02.2016, de aprobación da ordenanza fiscal reguladora da taxa pola utilización dos servizos da escola infantil municipal do concello, por non se ter presentado ningunha reclamación durante o prazo de exposición pública, de conformidade co disposto no art.17.4 do RDL.2/2004, do 5 de marzo, polo que se aproba o texto refundido da Lei reguladora das facendas locais, faise público o texto íntegro da ordenanza aprobada para os efectos da súa entrada en vigor. De conformidade co disposto nos artigos 15 a 19 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, este concello establece a taxa pola utilización dos servizos da escola infantil municipal. Constitúe o feito impoñible a utilización dos servizos da escola infantil municipal de Brión: servizo de atención educativa e servizo de comedor. Están obrigados ao pagamento da taxa os pais/nais dos nenos/as en situación de alta na escola infantil municipal de Brión, e no seu defecto, os familiares ou titores legais a quen corresponda o exercicio da patria potestade. O devengo producirase no momento en que os usuarios utilicen os servizos da escola infantil municipal: servizo de atención educativa e servizo de comedor. Todos os usuarios aboarán a contía de 11 mensualidades por curso, non devengándose o mes de agosto por tratarse do mes sinalado como vacacional. Para os efectos de cobro, os/as usuarios/as que fagan uso deste servizo terán a obriga de presentar unha conta bancaria onde se cargarán por adiantado os recibos, nos 20 primeiros días naturais do mes a que correspondan. No caso de que o ingreso no centro se produza con posterioridade ao día primeiro de mes, a cota correspondente incluírase no padrón do mes seguinte. No caso de utilización do servizo de comedor en días soltos, realizarase o pagamento deste servizo xunto coa cota do mes seguinte. A falta de asistencia ao centro non supón redución nin exención algunha da cota establecida mentres non se formalice a baixa correspondente. Non poderá renovar praza ou tomar posesión da praza xa renovada, o/a solicitante que en cada un dos momentos correspondentes teña pendente o pagamento dalgunha mensualidade de calquera dos cursos de permanencia na escola infantil municipal. Os recibos que resulten impagados e os gastos de devolución bancaria de ditos recibos, serán obxecto de cobro polo procedemento establecido na Lei xeral tributaria unha vez que transcorra o período de pago voluntario fixado no anuncio de aprobación dos padróns mensuais. Os importes a pagar veñen determinados en función da renda per cápita mensual da unidade familiar. Para os efectos da aplicación desta ordenanza, a renda per cápita mensual da unidade familiar computarase segundo as seguintes regras: a) Enténdese por Unidade Familiar a formada por: – Os cónxuxes non separados legalmente, as parellas que formen un núcleo estable de convivencia, e as familias acolledoras con medidas administrativas de tutela ou garda. – Os fillos ou menores acollidos convivintes de ambos membros da parella (comúns ou non) que sexan: menores, maiores de idade incapacitados xudicialmente e suxeitos á patria potestade prorrogada ou rehabilitada, e os maiores de dezaoito anos discapacitados cun grao superior ao 33% recoñecido que carezan de rendas anuais superiores á cantidade fixada na lexislación do IRPF para aplicar o mínimo por descendente con discapacidade. b) Entenderase por Familia Monoparental a unidade familiar á que se refire o apartado a) cando formase parte dela un único proxenitor/a que non conviva con outra persoa coa que manteña unha relación análoga á conxugal, e sempre que o outro proxenitor/a non contribúa economicamente ao seu sustento. No caso de familias monoparentais, incrementarase nun 0’8 o número real de membros que compoñen a unidade familiar. c) Entenderase por Renda Per Cápita o resultado de dividir entre o número de membros computables da unidade familiar, a suma das rendas individuais de cada membro correspondentes ao derradeiro exercicio fiscal cuxo período de presentación da correspondente declaración estivese vencido na data da presentación da solicitude. As rendas individuais calcularanse coa suma da base impoñible xeral e a base impoñible do aforro, calculadas segundo os criterios establecidos na normativa no imposto sobre a renda das persoas físicas. d) Acreditación: o importe dos ingresos totais da unidade familiar será acreditado mediante a presentación das copias certificadas pola Administración Tributaria das declaracións do IRPF ou, de non ter obriga de presentala, coa certificación correspondente da Axencia Tributaria e as certificacións de ingresos referidos ao mesmo período (do INEM, Seguridade Social, empresa contratante. etc). A documentación anterior poderá ser substituída polas correspondentes autorizacións ao Concello de Brión para obter os datos necesarios. As tarifas serán o resultado de aplicar unha porcentaxe sobre a renda per cápita no caso de servizos educativos. No caso do servizo de comedor a tarifa será o resultado de aplicar sobre o prezo do servizo unha porcentaxe. Prezos máximos establecidos segundo os servizos: As tarifas de servizo de comedor e a xornada ampla (3,5 horas mais o día) soamente se aplicarán no caso de xornadas completas de 8 horas ao día. Independentemente do resultado obtido coa aplicación das tarifas anteriores teranse en conta as seguintes normas: – Ningunha cota por prestación de servizos na escola infantil poderá resultar de importe inferior ao determinado pola Xunta de Galicia para as escolas infantís de titularidade autonómica, adaptándose este se fose o caso de xeito automático. – Establécense en calquera caso os seguintes prezos mínimos a aboar: · Servizo educativo e asistencial: 5’00 €/mes · Servizo de xantar: 5’00 €/mes · Servizo de almorzo: 2’00 €/mes · Servizo de merenda: 2’00 €/mes – Os prezos de comedor por días soltos, xornada ampla e material escolar, non están suxeitos a ningunha redución. O importe das taxas reguladas nesta ordenanza actualizaranse para cada curso escolar na mesma proporción que a variación interanual positiva experimentada polo índice xeral de prezos de consumo para a Comunidade Autónoma de Galicia (IPC) no mes de xuño anterior. Do mesmo xeito as taxas axustaranse anualmente para que acaden como mínimo o réxime de copagamento equivalente ao establecido pola Xunta de Galicia para as escolas infantís de titularidade autonómica, así como ás variacións sufridas polos índices utilizados para o seu cálculo, é dicir, ás variacións do IPREM e, no seu caso, do custe dos servizos. Segundo as circunstancias da unidade familiar, sobre o prezo resultante de aplicar o disposto no artigo anterior, aplicaranse os seguintes descontos que non son acumulables entre si: a) 20% a nenos que pertenzan a unha familia numerosa. b) 20% a nenos dunha unidade familiar monoparental. c) 20% a nenos que teñan irmáns no mesmo centro: desconto aplicable ao segundo irmán e sucesivos, non ao primeiro. d) 100% de desconto a familias para ás que, de xeito excepcional, se emita informe dos Servizos Sociais Municipais recomendando esta medida de cara a garantir a cobertura de necesidades básicas do/a menor usuario/a ou o desenvolvemento dun proxecto de inserción para o grupo familiar, incluíndose neste suposto os casos de necesidades de horas extras puntuais en situacións urxentes ou inescusables, debidamente xustificadas. Así mesmo as unidades familiares cunha renda per cápita anual inferior ao 75% do IPREM, poderán diminuír esta restando ao cómputo anual xeral os importes aboados en concepto de alugueiro ou hipoteca polo uso da vivenda habitual cun límite de 3.600’00 €/ano (300’00 €/mes). A renda per cápita mensual será o resultado de dividir o importe anterior por doce. As familias terán dereito a solicitar en calquera momento a revisión das cotas individuais establecidas, por razón de variacións importantes sobrevidas que modifiquen de xeito apreciable a súa capacidade económica. A estes efectos, a variación deberá ser como mínimo dun 20% respecto da capacidade económica resultante no exercicio fiscal aplicable, e manterse no tempo durante polo menos os catro meses inmediatamente anteriores á solicitude de revisión. Do mesmo xeito, o concello terá a potestade de revisar de oficio as cotas individuais establecidas, e a solicitar canta documentación considere oportuna para verificar as posibles variacións na capacidade económica dos usuarios, tanto á baixa como á alza. Os suxeitos obrigados ao pago, non terán a obriga de aboar as cotas correspondente durante os seguintes períodos: a) Cotas por servizos educativos, de comedor e horario amplo (exencións que se realizarán de oficio): – Primeira quincena da mensualidade correspondente a unha nova incorporación cando, por circunstancias sobrevidas (solicitude fóra de prazo, traslado de residencia, etc) se obteña praza despois do día 15 do mes (aboarase o 50% da cota pola segunda quincena). – Durante o mes de vacacións anuais obrigatorias (mes de agosto). – Cando por calquera motivo distinto ao período de vacacións anuais, o centro permaneza pechado por un período superior a cinco días naturais, realizándose o rateo para o desconto das cantidades correspondentes no recibo do mes seguinte a aboar. – A non asistencia do usuario/a por un período determinado, xustificado ou non, non da dereito á redución das tarifas correspondentes, mentres non se formalice a baixa definitiva ou temporal. – En ningún outro caso se reducirá ou suspenderá o pagamento da cota por servizos educativos, xa que a praza permanecerá dispoñible para o usuario/a temporalmente ausente, sen que poda ser utilizada por outro usuario/a en lista de agarda. b) Cotas correspondentes unicamente ao servizo de comedor: – Poderase solicitar a suspensión temporal da cota correspondente ao servizo de comedor polo tempo máximo dun mes, por disfrute de vacacións nun período diferente ao xeral establecido (mes de agosto), ou por un tempo máximo de dous meses por outras causas debidamente xustificadas. Nestes casos, a suspensión temporal da cota correspondente ao servizo de comedor, terá efecto desde o primeiro día da quincena seguinte á data de solicitude, e durará ata o día primeiro da quincena en que teña lugar a reincorporación, podendo por tanto descontarse o 50% ou o 100% da cota mensual. O desconto das cantidades xa aboadas realizarase no recibo do seguinte mes a pagar en concepto de comedor (nunca da cota correspondente a mantemento da praza por servizos educativos), e as cotas debidas por reanudación do servizo serán cargadas no recibo correspondente ao mes a seguir. En ambos casos a solicitude de suspensión temporal de cota debe ser solicitada formalmente ante o Concello de Brión, xuntando a documentación acreditativa das circunstancias que a motivan, e será o concello quen resolverá sobre a procedencia ou non da suspensión. – Durante o mes de setembro (ao comezo do curso escolar), facendo constar a petición de suspensión temporal na solicitude de praza, ou ben durante o mes de adaptación mediante informe emitido pola dirección do centro. En ambos casos poderase solicitar a suspensión temporal de pago de cota por unha quincena ou, como máximo, polo mes completo, de xeito que a exención supoña o 50 ou do 100% da cota mensual. En todo o relativo á cualificación de infraccións tributarias, así como das sancións que ás mesmas correspondan en cada caso, estarase ao disposto nos artigos 181 e seguintes da Lei 58/2003, do 17 de decembro, xeral tributaria. A presente ordenanza fiscal derroga á ordenanza fiscal reguladora da taxa pola utilización dos servizos da escola infantil municipal publicada no BOP nº 93 do 18 de maio de 2012. A presente ordenanza entrará en vigor ao día seguinte da súa publicación no BOP, permanecendo en vigor ata a súa modificación ou derrogación expresas, e os prezos establecidos serán de aplicación desde o día 1 de setembro de 2016. Brión, 4 de abril de 2016 O alcalde José Luis García García.”